འབྲས་གཟུགས་བཅུ་གཅིག་ནི།དབང་པོ་གཟུགས་ཅན་པ་ལྔ།དེའི་གཟུང་དོན་ལྔ།ཆོས་ཀྱི་སྐྱེ་མཆེད་པའི་གཟུགས་རྣམས་སོ།།དབང་པོ་ལྔ་ལ།རང་རྒྱུ་འབྱུང་བ་ཆེན་པོ་བཞིའི་སྐལ་མཉམ་གྱི་རྒྱུ་ལས་བྱུང་བའི་རྒྱུའི་ཁྱད་པར།རྣས་ཤེས་ཀྱི་རྟེན་བདག་པོའི་རྐྱེན་བྱེད་པའི་བྱེད་ལས་ཀྱི་ཁྱད་པར།གཟུགས་ཅན་དང་བོས་བསྡུས་པའི་ངོ་བོའི་ཁྱད་པར་ཏེ་གསུམ་གསུམ་མོ།།གཟུགས་ཀྱི་མཚན་ཉིད་ནི།རང་རྒྱུ་འབྱུང་བ་བཞི་རྒྱུར་བྱས་པའི་མིག་ཤེས་ཀྱི་གཟུར་བྱ་སྟེ་སྒྲ་སོགས་ལ་ཡང་རིགས་བསྒྲེ་སྦྱོར་ཚུལ་ཤེས་པར་བྱའོ།།དབྱེ་ན་ཉེར་ལྔ་སྟེ།སྔོན་པོ།སེར་པོ།དམར་པོ།དཀར་པོ།རིང་པོ།ཐུང་ངུ་།ལྷམ་པ།ཟླུམ་པོ།རྡུལ་ཕྲ་མོ།རགས་པ།ཕྱལ་ལེ་བ།ཕྱལ་ལེ་བ་མ་ཡིན་པ།མཐོན་པོ།དམའ་པ།གྲིབ་མ།ཉི་མ།སྣང་བ།མུན་པ།སྤྲིན།དུ་བ།རྡུལ།ཁུག་རྣ།མངོན་པར་སྐབས་ཡོད་པ།རྣམ་པར་རིག་བྱེད།ནམ་མཁའ་ཁ་དོག་གཅིག་པའི་གཟུགས་རྣམས་སོ།།བསྡུ་ན་བཞི་སྟེ།བཟང་པོ་དང་།ངན་པ་དང་།བར་མ་དང་།ཁ་དོག་དང་འདྲ་བའོ།།སྒྲ་ལ་དབྱེ་ན་བཅུ་གཅིག་སྟེ།ཡིད་དུ་འོང་བ།མི་འོང་བ།གཉིས་ཀ་མ་ཡིན་པ།ཟིན་པའི་འབྱུང་བ་ཆེན་པོའི་རྒྱུ་ལས་བྱུང་བ།མ་ཟིན་པའི་འབྱུང་ཆེན་པོའི་རྒྱུ་ལས་བྱུང་བ།དེ་གཉིས་ཀ་མ་ཡིན་པ།འཇིག་རྟེན་གྱི་གྲགས་པ།གྲུབ་པས་བསྟན་པ།ཀུན་བརྟགས་པ།འཕགས་པས་ཐ་སྙད་བཏགས་པ།འཕགས་པ་མ་ཡིན་པས་ཐ་སྙད་བཏགས་པའི་སྒྲ་རྣམས་སོ།།མངོན་པ་འོག་མར།ཟིན་པའི་འབྱུང་བ་ལས་གྱུར་པ་དང་།མ་ཟིན་པའི་འབྱུང་བ་ལས་གྱུར་བའི་སྒྲ་གཉིས་ལ་སེམས་ཅན་དུ་སྟོན་པ་དང་མི་སྟོན་པ་དང་།སྙན་པ་དང་མི་སྙན་པ་བཞི་རེར་ཕྱེ་ནས་བརྒྱད་དུ་བཤད་དོ།།